Diari Oficial de la Generalitat Valenciana


Sumari del DOGV 358, del 31-03-1986 (1986/805951)

ORDRE de 20 de febrer de 1986, de la Conselleria d'Agricultura i Pesca, per la qual s'estableixen i regulen subvencions per facilitar l'arrendament de terres per part de les Agrupacions de Treball Associat de producció Agrícola durant l'any 1986.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   358

Data del DOGV
:   31-03-1986

Secció del DOGV
:   ALTRES DISPOSICIONS

Número del document
:   1986/805951


Data del document
:   20-02-1986

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 20 de febrer de 1986, de la Conselleria d'Agricultura i Pesca, per la qual s'estableixen i regulen subvencions per facilitar l'arrendament de terres per part de les Agrupacions de Treball Associat de producció agrícola durant l'any 1986.  
Per Decret 198/1985, de 23 de desembre del Consell de la Generalitat Valenciana, es disposa l'aprovació de actuacions diverses conduents a la modernització del sector agrari valencià.   
L'associacionisme en l'àmbit de la producció agrícola constitueix un instrument important econòmico-social, utilitzat pels petits agricultors per augmentar les seues rendes, complementar els seus esforços i corregir desequilibris estructurals.   
Així mateix l'associacionisme en la producció agrícola contribueix a augmentar la col·locació plena dels petits propietaris i la dels jornalers en atur que mitjançant l'arrendament de terres que no puguen ser explotades pels seus propietaris, fan possible la creació de nous llocs de treball i possibiliten un millor aprofitament de les terres de conreu.   
També el treball associat estimula en l'agricultura el conreu de certs productes ateses les necessitats del mercat i l'anàlisi per part dels agrupats, dels canals comercials més idonis, el que possibilita una millor ordenació del sector agrari valencià.   
Amb vistes a potenciar els dits avantatges, conforme amb el que s'estableix en la Disposició Final Primera del Decret 198/1985, de 23 de desembre.   
ORDENE:   
Article primer  
Per la present Ordre, s'estableix una línia de subvenció de l'import de la renda anual que haja de ser satisfeta com a conseqüència dels contractes d'arrendaments de terres de conreu, subscrits per les següents agrupacions de productors quan actuen com a arrendataris:   
1. Cooperatives de treball associat de producció agrícola.   
2. Agrupacions de socis de cooperatives agrícoles per produir en comú i comercialitzar mitjançant la cooperativa.   
3. Altres Agrupacions mancades de personalitat jurídica que produesquen i comercialitzen en comú.   
En els supòsits 2 i 3 el nombre mínim. de components serà de cinc persones i hauran de posseir una organització de tipus cooperatiu, basada en el treball directa i personal dels membres, l'objecte de la qual serà la producció i comercialització agrícola en comú.   
Article segon  
Podran participar com a arrendataris en els dits contractes les persones físiques o jurídiques que, al temps de celebrar el contracte o durant la vigència d'aquest, no tinguen ni adqueresquen la condició de cooperativa de treball associat dedicat a la producció agrícola.   
Article tercer  
Queden exclosos de la possibilitat de ser arrendataris, només a l'efecte de la percepció de subvencions, els components de l'agrupació.   
Article quart  
Les quanties màximes de les subvencions, calculades sobre l'import anual de la renda que haja de ser satisfeta per l'arrendatari, seran:   
- fins el 30% en el cas de cooperatives legalment constituïdes.   
- fins el 25% en el cas de grups de socis de cooperatives agrícoles, amb la finalitat de produir en comú i comercialitzar a través de la seua cooperativa.   
- fins el 20% en el cas d'altres agrupacions sense personalitat jurídica.   
En tots els supòsits, la quantia màxima anual de la subvenció no superarà les 250.000 pts. per agrupació.   
Article cinqué  
Tindran preferència per a la consecució de les subvencions assenyalades, les cooperatives de treball associat dedicades a la producció agrícola en les quals es justifiquen, almenys, alguna de les següents característiques:   
a) Que s'haja efectuat la constitució legal corresponent en els últims dos anys.   
b) Que accepten el pla de producció que, si pertoca, establesca la Conselleria.   
c) Que hagen concertat la venda de la producció obtinguda amb les terres arrendades a una cooperativa de comercialització o que la comercialitzen elles mateixes.   
Article sisé  
Les sol·licituds per a l'obtenció de subvencions aniran dirigides a l'Institut de Cooperativisme Agrari Valencià - Conselleria d'Agricultura i Pesca- i hauran de presentar-se, junt amb els documents corresponents, a les Agències Comarcals del Servei d'Extensió Agrària.   
Les Cooperatives, hauran d'acompanyar la sol·licitud amb:  
- Fotocòpia del contracte d'arrendament o rebuts que en justifiquen l'existència, amb l'informe de l'Agència del Servei d'Extensió Agrària, que inclourà nombre de polígons i parcel·la de les terres arrendades.   
- Memòria d'objectius i fotocòpia compulsada pel Registre de Cooperatives corresponent de la diligència d'inscripció de l'Entitat o de la Resolució d'inscripció d'aquesta.   
- Pla de cultius, explotació i comercialització dels productes.   
- Documents que acrediten el compliment de les obligacions fiscals i amb la Seguretat Social.   
Les Agrupacions hauran de presentar:   
- Contracte d'arrendament o certificació del Secretari de l'Entitat amb l'informe de l'Agència d'Extensió Agrària que inclourà el nombre de polígon i parcel·la de les terres arrendades.   
- Declaració, sota la responsabilitat dels interessats en la qual es farà constar els membres que formen part de l'Agrupació, normes de funcionament i objectius d'aquesta.   
- Pla de conreus, explotació i comercialització dels productes.   
- Documents que acrediten el compliment de les obligacions fiscals i amb la Seguretat Social.   
Les Agrupacions que en presentar la sol·licitud no havien procedit en cara a l'arrendament de terres se'ls podrà concedir la subvenció, i aquesta es farà efectiva quan, amb posterioritat, presenten el document acreditatiu de l'arrendament.   
La Conselleria d'Agricultura i Pesca podrà recaptar del sol·licitant l'aportació de qualsevol de les dades o documents complementaris que crega necessaris.   
En cas d'incompliment de les pròpies obligacions, les entitats subvencionades hauran de tornar l'import de la subvenció.   
Article seté  
El termini de presentació de sol·licituds finalitzarà el 30 de juny de 1986.   
Article vuité  
Les subvencions seran atorgades a proposta de l'Institut de Cooperativisme Agrari Valencià, i previ informe del Servei d'Extensió Agrària, que serà emés en el termini de deu dies.   
Article nové  
Una vegada aprovada la concessió de les subvencions objecte de la present Ordre, es faran efectives amb càrrec als crèdits per a transferències de capital del Programa 621 de l'Institut de Cooperativisme Agrari Valencià contingudes en l'Estat de Despeses per a 1986 del Pressupost de la Generalitat Valenciana.   
DISPOSICIO FINAL  
La present Ordre entrarà en vigor el dia de la publicació corresponent al Diari Oficial de la Generalitat Valenciana.   
València, 20 de febrer de 1986.   
El Conseller d'Agricultura i Pesca,  
LLUIS FONT DE MORA I MONTESINOS